b'\n_START_ARTICLE_\nGeorg Alexander Pick\n_START_SECTION_\n\xc5\xbdivljenje in delo\n_START_PARAGRAPH_\nPick se je rodil v judovski dru\xc5\xbeini materi Josefi Schleisinger in o\xc4\x8detu Adolfu Josefu Picku._NEWLINE_\xc5\xa0tudiral je na Univerzi na Dunaju in doktoriral leta 1880 pod mentorstvom Lea K\xc3\xb6nigsbergerja in Emila Weyra. Po doktoratu je bil Machov asistent na Karel-Ferdinandovi univerzi v Pragi. Tam je leta 1881 postal profesor. Leta 1884 je zapustil univerzo in to leto delal s Felixom Kleinom na Univerzi v Leipzigu. Druga\xc4\x8de je ostal v Pragi do svoje upokojitve leta 1927, ko se je vrnil na Dunaj._NEWLINE_Leta 1899 je opisal izrek o povr\xc5\xa1ini preprostih mnogokotnikov, ki se danes imenuje po njem Pickov izrek. Njegov izrek se posplo\xc5\xa1i na ve\xc4\x8d razse\xc5\xbenosti (n > 2) z Ehrhartovimi polinomi. Pickov izrek je postal znan, ko ga je Steinhaus vklju\xc4\x8dil v svojo izdajo dela Matemati\xc4\x8dni kalejdoskop (Kalejdoskop matematyczny) leta 1969._NEWLINE_V letu 1911 je bil Pick predsednik odbora na tedanji Nem\xc5\xa1ki univerzi v Pragi, ki je izvolil Alberta Einsteina za predstojnika stolice za matemati\xc4\x8dno fiziko. Tedaj ga je spoznal z deli italijanskih matematikov Gregoria Ricci-Curbastra in Tullia Levi-Civite na podro\xc4\x8dju absolutnega diferencialnega ra\xc4\x8duna, s pomo\xc4\x8djo katerega je leta 1915 Einstein uspe\xc5\xa1no razvil splo\xc5\xa1no teorijo relativnosti._NEWLINE_Med Pickovimi \xc5\xa1tdenti v pragi je bil Charles Loewner. Pick je bil mentor doktorantom Josefu Gr\xc3\xbcnwaldu, Walterju Fr\xc3\xb6hlichu in Saly Struik. Izbrali so ga \xc4\x8dlana \xc4\x8ce\xc5\xa1ke akademije znanosti in umetnosti, vendar so ga po nacisti\xc4\x8dnem zavzetju Prage izklju\xc4\x8dili._NEWLINE_Po aneksiji, ko so nacisti 12. marca 1938 mar\xc5\xa1irali v Avstrijo, se je Pick vrnil v Prago. Marca 1939 so nacisti napadli \xc4\x8ce\xc5\xa1koslova\xc5\xa1ko. Picka so 12. julija 1942 poslali v Koncentracijsko tabori\xc5\xa1\xc4\x8de Terezin, kjer je dva tedna kasneje umrl.'